LV Eiropas Savienības Oficiālais Vēstnesis C 45/21

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2011/C 45/09

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“NATIVE SHETLAND WOOL”

EK Nr.: UK-PDO-0005-0737-19.01.2009

AĢIN ( ) ACVN ( X )

1. Nosaukums:

“Native Shetland Wool”

2. Dalībvalsts vai trešā valsts:

Apvienotā Karaliste

3. Lauksaimniecības produkta vai pārtikas produkta apraksts:

3.1. Produkta veids:

3.6. grupa. Vilna

3.2. Produkta apraksts, uz kuru attiecas nosaukums (1):

“Native Shetland Wool” jābūt iegūtai no tīršķirnes Šetlandes (Shetland) aitām, kas turētas bioloģiskos ganāmpulkos Šetlandes salās, ievērojot bioloģiskos standartus. Vilna sver no 1 līdz 2 kg. Vilna var būt gan balta, gan kādā citā dabīgā tonī – no melnā līdz brūnam un pelēkam.

Aitas tiek turētas kalnos noteiktā ģeogrāfiskajā apgabalā, un tās cērp no jūlija līdz augustam. Cirpt var ar mehāniskajām šķērēm, rokām vai veicot tā saukto “rooing” – izplūcot ar pirkstiem.

Apstrādes posmus veic saskaņā ar Global Organic Textile Standard (Pasaules bioloģisko tekstilpreču standarti).

—

—

—

—

—

Izstrādājumi, uz kuriem attiecas šis pieteikums, ietver dziju, kas satīta kamolā vai šķeterē, un filca audumus vai ruļļus.

Šai vilnai ir unikālas īpašības. Tās raksturīgās pazīmes ir mīkstums, stingrums, elastīgums un izolējošās īpašības. Šķiedras profilā redzami gari akota mati, kas ir vairākas collas gari, un ļoti smalka pavilna. Vilnas šķiedras vidējais garums ir no 5 līdz 10 cm un diametrs vidēji 29,9 mikroni.

Apraksts Vidējais šķiedras garums Vidējais mikronu skaits (vilnas šķiedras diametrs) Taustums Krāsa Svars Shetland White 5–10 cm 29,9 Mīksts + zīdains Balta 1–2 kg Shetland White 5–10 cm 29,9 Mīksts + zīdains Brūna 1–2 kg Shetland Faw 5–10 cm 29,9 Mīksts + zīdains Bēša 1–2 kg Shetland Grey 5–10 cm 29,9 Mīksts + zīdains Pelēka 1–2 kg Shetland Black 5–10 cm 29,9 Mīksts + zīdains Melna 1–2 kg

Aptaustot jūtamas sevišķas īpašības, kas apvieno mīkstumu, stingrumu un elastīgumu. Šo elastīgumu rada īpatnais Šetlandes aitu vilnas sprogainums un šķiedru malu apvijums (vilna nav tik blīva kā, piemēram, merīnaitu vilna).

Šetlandes aitu vilnas dabiskās krāsas ir baltā, moorit (sarkanbrūnā), bēšā, tumši pelēkā un Šetlandes melnā (tumšbrūnā). Šetlandes aitām bieži uz ķermeņa ir atšķirīgs zīmējums. Tāpēc vienas aitas vilnai var būt daudz dabiskās krāsas nokrāsu. Šetlandes aitu vilna ir viena no vismīkstākajām sastopamajām vilnām. To var savērpt un sašķeterēt dažāda biezuma dzijā aušanai un adīšanai.

Šajā pieteikumā noteiktas tās Šetlandes salās (Shetland Isles) ražotās vilnas īpašības, kas iegūta no vietējās Šetlandes šķirnes aitām un kuras cilmes vietas nosaukums būtu aizsargājams. Pieteikuma iesniedzēji atzīst, ka Šetlandes šķirnes aitu bioloģiskā vilna tiek ražota ārpus noteiktā ģeogrāfiskā apgabala.

3.3. Izejvielas (tikai pārstrādātiem produktiem):

“Native Shetland Wool” jābūt iegūtai no tīršķirnes Šetlandes aitām, kas turētas bioloģiskos ganāmpulkos Šetlandes salās, ievērojot bioloģiskos standartus. Pārstrādātā vilna jāsertificē saskaņā ar Global Organic Textile Standard.

3.4. Dzīvnieku barība (tikai dzīvnieku izcelsmes produktiem):

Neattiecas

3.5. Īpaši ražošanas posmi, kas jāveic noteiktajā ģeogrāfiskajā apgabalā:

“Native Shetland Wool” jābūt iegūtai no tīršķirnes Šetlandes aitām, kas tiek audzētas Šetlandes salās, ievērojot bioloģiskos standartus. Dzijas ražošanas posmi arī jāveic salās. Tie ietver šādas darbības:

— attīrīšana,

— plūkšana,

— atdalīšana,

— kāršana,

— vērpšana,

— filcēšana.

Kad iegūta dzija, to var pārdot turpmākai pārstrādei rūpniecisko pārstrādātāju uzņēmumiem uz salām vai ārpus tām vai arī izmantot privāti.

3.6. Īpaši noteikumi griešanai, rīvēšanai, iepakošanai u. c.:

Nepiemēro

3.7. Īpaši noteikumi marķēšanai:

Papildus ES aizsargātas izcelsmes norādes simbolam uz “Native Shetland Wool” etiķetes var izmantot jebkuru citu simbolu vai logotipu, tostarp ar privātu sertifikācijas sistēmu saistītu, ja vien izstrādājums atbilst šādu sistēmu prasībām un ja patērētāji netiek maldināti.

Neraugoties uz “Native Shetland Wool” nosaukuma aizsardzību saskaņā ar Savienības spēkā esošajiem noteikumiem, “Shetland Wool” un “Shetland Organic Wool” nosaukumu izmantošana, lai apzīmētu citu no šīs šķirnes dzīvniekiem iegūtu izstrādājumu, kura izcelsme nav ģeogrāfiskajā apgabalā, nav pretrunā “Native Shetland Wool” ACVN reģistrācijas noteikumiem.

4. Precīza ģeogrāfiskā apgabala definīcija:

Šetlandes salas

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Vietējās bioloģiski audzētās Šetlandes aitas sastopamas tikai bioloģiskās saimniecībās Šetlandē. Šetlandes klimats ir ļoti skarbs, un augsne tur parasti ir nabadzīga. Šetlandes aitas vismaz 5 000 gadu garumā ir piemērojušās šiem īpašajiem apstākļiem. Šie īpatnie klimata un vides apstākļi veicinājuši tādas aitu šķirnes izveidošanos, kas dzīvo skarbos pakalnos un salās. Aitas ganās virsājos un tīreļos salas iekšienē, piejūras ganībās un daudzajās mazajās piekrastes salās.

5.2. Produkta specifika:

Vietējo aitu vilnas raksturīgās pazīmes ir mīkstums, stingrums, elastīgums un izolējošas īpašības. Tās šķiedrā apvienojas garspalvains akots (lai novadītu stipra lietus radīto slapjumu) un ļoti smalka pavilna, kas pasargā dzīvniekus no asajiem un aukstajiem vējiem. Ir maz dzijas, kas iegūta no 100 % vilnas šķiedras, kurai būtu šīs sevišķās īpašības, kas tik vieglai dzijai piešķirtu šo taustāmo mīkstumu. Vilnas jēldzijas īpašais sprogainums rada raksturīgo dzijas elastīgumu.

Šī īpašā šķiedra vienmēr bijusi pieprasīta dažādās dzīves jomās. Šķiedrai piemīt izcilas izolējošas īpašības, un tā izmantota daudzās slavenās polārajās un Himalaju ekspedīcijās, lai saglabātu apģērba siltumu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Šetlandes aitas to ļoti smalkās vilnas dēļ jau izsenis augstu vērtētas. Tās veidojušas tekstilrūpniecības pamatu, kurai salās ir svarīga nozīme. Smalkuma ziņā vilnu var salīdzināt ar merīnaitu vilnu, un tās vērtība ir sen atzīta. “Native Shetland Wool” kvalitāte un unikālās īpašības radījusi vietējās šķirnes dabiskā attīstība un aitu piemērošanās Šetlandes salu ģeogrāfiskajiem apstākļiem.

Aitu vilnu, kaulus un ādas izmantoja par izejvielu daudzu izdzīvošanai vajadzīgu lietu pagatavošanai. Kaulu paliekas un mazi darbarīki, kas tika atrasti izrakumos no dzelzs laikmeta līdz 13. gadsimtam, apliecina, ka Šetlandē vienmēr audzētas aitas. 9. gadsimtā kolonisti no Norvēģijas ieveda savu šķirni, lai pārtikai iegūtu pienu, gaļu un subproduktus. Šetlandes salu izolētības dēļ no šīm abām šķirnēm izveidojusies atzīta salas šķirne – Šetlandes aitas (Shetland Sheep), kas slavu ieguvusi būdama tāda paša nosaukuma vilnas ieguves avots. 1790. gadā Šetlandes vilnas neparastās īpašības kļuva pazīstamas arī pārējā Skotijā, kad šīs vilnas paraugus atveda uz Edinburgu, kur tie izpelnījās lielu piekrišanu. Šajā laikā nodibināja Society of British Wool, lai uzlabotu aitu audzēšanas un vilnas ražošanas standartus.

Mūsdienās daudzās Šetlandes vilnas un dzijas dabīgās krāsas atbilst tirgus pieprasījumam pēc bioloģiskās dzijas, kuras ražošanā nav izmantotas ķīmiskās krāsvielas. Savu sevišķo kvalitātes īpašību dēļ Šetlandes vilna pašlaik ieņem stabilu pozīciju daudzos eksporta tirgos.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts).

http://www.defra.gov.uk/foodfarm/food/industry/regional/foodname/products/documents/shetland-organic-wool.pdf

(1) OV L 93, 31.3.2006., 12. lpp.